Na temelju članka 14. i 25. Odluke o javnim priznanjima općine Bol („Službeni glasnik“ općine Bol br. 4/09 i 7/09), Komisija za dodjelu javnih priznanja je predložila, a vijeće općine Bol je, na temelju članka 31. Odluke o javnim priznanjima, na 6/2025 sjednici dana . srpnja 2025. godine donijelo

**ODLUKU**

**o dodjeli javnog priznanja Godišnja nagrada općine Bol za 2025. godinu**

Članak 1.

Kolektivno javno priznanje Godišnja nagrada općine Bol za 2025. godinu dodjeljuje se:

Dobrovoljnom vatrogasnom društvu Supetar, kao izraz javne zahvalnosti i priznanja za njihov izuzetan doprinos zaštiti života, imovine i prirodnih vrijednosti otoka Brača.

Članak 2.

Dobrovoljnom vatrogasnom društvu Supetar se dodjeljuje Godišnja nagrada općine Bol u obliku povelje i novčana nagrada u iznosu od \_\_\_\_\_\_ €.

Članak 3.

Ova odluka stupa na snagu dan nakon objave u „Službenom glasniku“ općine Bol.

Obrazloženje:

Dobrovoljna vatrogasna društva s otoka Brača – DVD Bol, DVD Supetar, DVD Milna, DVD Selca i DVD Pučišća – kontinuirano dokazuju svoju vrijednost, hrabrost i posvećenost zaštiti otočne zajednice. Njihovo zajedničko djelovanje i primjerena organiziranost iznova potvrđuju koliko je važna suradnja i solidarnost među bračkim općinama, osobito u kriznim trenucima.

Vatrogasci otoka Brača predstavljaju temelj sigurnosti otočnog života i neizostavan oslonac zajednici u najzahtjevnijim trenucima. Njihova predanost, stručnost, solidarnost i međusobna koordinacija postavili su visoke standarde operativnog djelovanja, ne samo u kontekstu gašenja požara, već i u tehničkim intervencijama, potragama, prometnim nesrećama i drugim izvanrednim situacijama.

Vatrogasno operativno područje Brač (VOP Brač) obuhvaća cijeli otok Brač, površine čak 395 km², i najveće je otočno vatrogasno područje u Dalmaciji, jedno od ukupno trinaest u Splitsko-dalmatinskoj županiji. Vatrogasno ga pokrivaju upravo postrojbe ovih pet dobrovoljnih vatrogasnih društava, strateški raspoređenih na svim stranama otoka: DVD Bol na jugu, DVD Selca na istoku, DVD Pučišća na sjeveroistoku, DVD Supetar na sjeverozapadu i DVD Milna na zapadu.

Posebnost ovog VOP-a leži u njegovoj zahtjevnoj geografiji – riječ je o najvišem otočnom vatrogasnom području na Jadranu. Intervencije nerijetko zahtijevaju uspon vatrogasnih vozila punih vode s razine mora do gotovo 700 metara nadmorske visine, potom vožnju kroz središnji plato otoka na visinama od 400 do 500 metara, te spuštanje natrag na razinu mora – sve to često u utrci s vremenom. Operativnim područjem prolaze tri državne ceste (D113, D114 i D115), a tijekom ljetne protupožarne sezone provodi se i taktika dislokacije ljudstva i opreme prema središnjim naseljima Nerežišća i Gornjeg Humca, čime se znatno skraćuje vrijeme reakcije.

Efikasnost i učinkovitost ovog sustava potvrđena je nebrojeno puta, a osobito tijekom ove protupožarne sezone. Posebno se ističe njihova iznimno brza i učinkovita intervencija tijekom nedavnog požara koji je izbio u šumskom području oko Zlatnog rata – jednog od naj prepoznatljivijih prirodnih simbola Hrvatske. Zahvaljujući brzoj mobilizaciji i koordiniranoj akciji svih navedenih DVD-ova, požar je lokaliziran i stavljen pod kontrolu u iznimno kratkom roku, čime je spriječena velika materijalna šteta i potencijalna opasnost za stanovnike, turiste i okoliš.

Zahvaljujući njihovoj profesionalnosti, staloženosti i spremnosti na požrtvovnost, zaustavljeno je širenje vatre prema šumama i naseljenim područjima, a jedan od najvrjednijih prirodnih resursa naše općine ostao je sačuvan. Ta intervencija nije bila samo operativno zahtjevna – bila je i simbol snage zajedništva, spremnosti na djelovanje i duboke odgovornosti prema zajednici.

Ovakav način organizacije, stalna pripravnost, tehnička osposobljenost i zajedničko djelovanje rezultat su dugogodišnjeg stručnog i odgovornog rada. Brački vatrogasci uživaju puno povjerenje lokalnih zajednica, koje redovito prate i podržavaju njihov rad.

Predsjednica vijeća:

Nataša Paleka Jakšić